钦定古今图书集成/历象汇编/岁功典/第012卷 > 《子夜春歌》二十首 无名氏
## 钦定古今图书集成/历象汇编/岁功典/第012卷 > 《子夜春歌》二十首 无名氏

春风动春心，流目瞩山林。山林多奇釆，阳鸟吐清音。
绿荑带长路，丹椒重紫荆。流吹出郊外，共欢弄春英。
光风流月初，新林锦花舒。情人戏春月，窈窕曳罗裾。
妖冶颜骀荡，景色复多媚。温风入南牖，织妇怀春意。
碧楼冥初月，罗绮垂新风。含春未及歌，桂酒发清容。
杜鹃竹里鸣，梅花落满道。燕女游春月，罗裳曳芳草。
朱光照绿苑，丹华粲罗星。那能闺中绣，独无怀春情。
鲜云媚朱景，芳风散林花。佳人步春苑，绣带飞纷葩。
罗裳迮红袖，玉钗明月珰。冶游步春露，艳觅同心郎。
春林花多媚，春鸟意多哀。春风复多情，吹我罗裳开。
新燕弄初调，杜鹃竞晨鸣。画眉忘注口，游步散春情。
梅花落已尽，柳花随风散。叹我当春年，无人相要唤。
昔别雁集渚，今还燕巢梁。敢辞岁月久，但使逢春阳。
春园花就黄，阳池水方渌。酌酒初满杯，调弦始成曲。
娉婷扬袖舞，阿那曲身轻。照灼兰光在，容冶春风生。
阿那曜姿舞，逶迤唱新歌，翠衣发《华洛》。回情一见过。
明月照桂林，初花锦绣色。谁能不相思，独在机中织。
崎岖与时竞，不复自顾虑。春风振荣林，常恐华落去。
思见春花月，含笑当道路。逢侬多欲擿，可怜持自误。
自从别欢后，叹惜不绝响。黄蘗向春生，苦心随日长。